- მე და ჩემი და, მანანა, ლამის ყოველდღე რუსთაველის თეატრში ვიყავით. მარტო "საბრალდებო დასკვნა" მაქვს ნანახი 300-ჯერ მაინც. მამა ამ სპექტაკლში ტიგრან გულოიანის როლს ასრულებდა. ერთხელ სპექტაკლი დასავლეთ საქართველოში წაიღეს. გასტროლები ჰქონდათ და მეც გავყევი. მაშინ უკვე სამხატვრო აკადემიაში ვსწავლობდი და ცნობილ მსახიობებს დიდი გატაცებით ვხატავდი. ეს პორტრეტები განსაკუთრებით მიყვარს. ბედნიერი ვარ, რომ ბავშვობა ქართული თეატრის კორიფეებთან გავატარე. ჩვენთან იკრიბებოდნენ: ეროსი მანჯგალაძე, ედიშერ მაღალაშვილი, გურამ საღარაძე, მედეა ჩახავა, სოფიკო ჭიაურელი, კოტე მახარაძე, ბადრი კობახიძე, რამაზ ჩხიკვაძე, კარლო საკანდელიძე, კახი კავსაძე - უნიჭიერესი თაობა... თითოეული მათგანი კარგი თამადა იყო, მაგრამ ერთად რომ იკრიბებოდნენ, ვერ ქეიფობდნენ, რადგან ყველას თამადობა უნდოდა. თუმცა გამორჩეული თამადა მათ შორის მაინც რამაზ ჩხიკვაძე იყო...